b'\n_START_ARTICLE_\nVrzeljenje\n_START_PARAGRAPH_\nVrzeljenje je tip glagolskega izpusta (elipse), kjer so v neprvem sestavniku vezni\xc5\xa1kih zvez glagolske oblike izpu\xc5\xa1\xc4\x8dene oziroma izbrisane, torej se v neprvem sestavniku ne ponovijo._NEWLINE_\xc4\x8ce sta v stav\xc4\x8dni strukturi, kot npr. IZ-G-IZ-in-IZ-G-IZ (IZ je imenska zveza, G glagol), glagola identi\xc4\x8dna, lahko glagol pri drugi ponovitvi izpustimo, na primer (vrzeli so predstavljene v oglatih oklepajih, s pre\xc4\x8drtano vsebino):_NEWLINE_(1) Otroci so se postavili h klopem in u\xc4\x8diteljica [se je postavila] k tabli._NEWLINE_Izbri\xc5\xa1e se lahko celotna glagolska zveza ali pa le nekateri deli te glagolske zveze. Pri procesu vrzeljenja v sloven\xc5\xa1\xc4\x8dini se na prvi pogled zdi, da brisanje nima to\xc4\x8dno dolo\xc4\x8denega poteka (od zadnjega dela glagolske zveze k za\xc4\x8detnemu delu zveze ali obratno), kar je najbr\xc5\xbe povezano z dejstvom, da sloven\xc5\xa1\xc4\x8dina nima fiksnega besednega reda. Spremenljiv besedni vrstni red lahko ote\xc5\xbeuje prepoznavanje poteka vrzeljenja._NEWLINE_Poznanih je ve\xc4\x8d razli\xc4\x8dnih vrst vrzeljenja ter analiz tega procesa.\n_START_SECTION_\nPrimeri vrzeljenja\n_START_PARAGRAPH_\nPogosti so primeri vrzeljenja, kjer se vrzel (izbrisani material) pojavlja sredi neprve vezni\xc5\xa1ke zveze, ki sestavlja celotni stavek, vmes med argumenti, ki so tako na levi kot desni strani:_NEWLINE_(2) Ana je poslu\xc5\xa1ala oddajo in Alina [je poslu\xc5\xa1ala] glasbo._NEWLINE__NEWLINE_(3) Ana poslu\xc5\xa1a oddajo in Alina [poslu\xc5\xa1a] glasbo._NEWLINE__NEWLINE_(4) Ana je \xc5\xbeelela poslu\xc5\xa1ati oddajo in Alina [je \xc5\xbeelela poslu\xc5\xa1ati] glasbo._NEWLINE__NEWLINE_(5) Ana se \xc5\xbeeli u\xc4\x8diti doma in Alina [se \xc5\xbeeli u\xc4\x8diti] v knji\xc5\xbenici._NEWLINE__NEWLINE_(6) Ana se rada u\xc4\x8di matematiko in Alina [se rada u\xc4\x8di] jezike._NEWLINE__NEWLINE_(7) Ana rada pou\xc4\x8duje matematiko in Alina [rada pou\xc4\x8duje] jezike._NEWLINE__NEWLINE_Kakor je razvidno iz slede\xc4\x8dih zgledov, je vrzeljenje mogo\xc4\x8de preko meje nedolo\xc4\x8dni\xc5\xa1kih polstavkov, v primeru (8) ter zgornjih primerih (4) in (5), ne pa tudi preko stav\xc4\x8dnih meja v dolo\xc4\x8dni\xc5\xa1kih stavkih. Stavki, kakor je tudi (9), so neslovni\xc4\x8dni._NEWLINE_(8) Aleks je \xc5\xbeelel Ano povabiti na kosilo, Alina pa [je \xc5\xbeelela Ano povabiti] na kavo._NEWLINE__NEWLINE_(9) Aleks je mislil, da bo Ana postala u\xc4\x8diteljica matematike, in Andrej [je mislil, da bo Ana postala] vzgojiteljica._NEWLINE__NEWLINE_Pri vrzeljenju na\xc4\x8deloma velja, da se mora odnosnica nahajati pred samo vrzeljo, kar nasplo\xc5\xa1no sicer velja tudi za sloven\xc5\xa1\xc4\x8dino. Primeri, kjer se odnosnica nahaja za vrzeljo, so sicer res neslovni\xc4\x8dni - primer (10), vendar lahko zasledimo tudi primere, v (11) in (12), ki se zdijo za odtenek bolj sprejemljivi (\xc4\x8deprav prav tako neslovni\xc4\x8dni)._NEWLINE__NEWLINE_(10) *Aleks [pi\xc5\xa1e] pismo in Andrej pi\xc5\xa1e novo knjigo._NEWLINE__NEWLINE_(11) */??Aleks [gre na ples] z Ano in Andrej gre na ples z Alino._NEWLINE__NEWLINE_(12) */??Aleks [gre na ples] z Ano, Andrej pa gre na ples z Alino._NEWLINE__NEWLINE_Pri primerih, kot je spodnji, pa se izka\xc5\xbee, da so lahko primeri, kjer se odnosnica nahaja za vrzeljo, povsem slovni\xc4\x8dni (gre pa tu za poudarjeno branje prve vezni\xc5\xa1ke zveze)._NEWLINE_(13) Ane res ne [bi povabila na zabavo], Alino pa bi zagotovo povabila na zabavo._NEWLINE__NEWLINE_Vrzeljenje je lahko tudi prekinjeno, nekontinuirano, kar pomeni, da so izbrisani deli glagolske zveze lo\xc4\x8deni (razdeljeni na dva dela). Prekinjeno vrzeljenje prikazujeta spodnja primera:_NEWLINE_(14) Aleks je moral Ani urediti novo dnevno sobo, Andrej pa [je moral] Alini [urediti] novo kuhinjo._NEWLINE__NEWLINE_(15) U\xc4\x8diteljica ni vedela, ali je Aleks prepisal nalogo od Ane ali [je] Ana [prepisala nalogo] od Aleksa._NEWLINE__NEWLINE_V sloven\xc5\xa1\xc4\x8dini se lahko v procesu vrzeljenja izbri\xc5\xa1e tudi niz, ki ne tvori sestavnika, v (16) in (17):_NEWLINE_(16) Ana je naredila seminarsko nalogo o funkcijah in Alina [je naredila seminarsko nalogo] o integralih._NEWLINE__NEWLINE_(17) Ure matematike so jo vedno spravile v dobro voljo in [ure] zgodovine [so jo vedno spravile] v slabo [voljo]._NEWLINE__NEWLINE_Sprejemljivost slovenskih primerov (16) in (17), kakr\xc5\xa1ni v angle\xc5\xa1\xc4\x8dini ne bi bili mogo\xc4\x8di, bi lahko pojasnili z bolj svobodnim deljenjem samostalni\xc5\xa1kih zvez v sloven\xc5\xa1\xc4\x8dini ali pa, \xc5\xa1e la\xc5\xbeje, s praznimi samostalniki, ki v angle\xc5\xa1\xc4\x8dini prav tako niso mogo\xc4\x8di.'